Hämeenlinnassa on tarjottu huumeita koulun pihalla jopa 10-vuotiaille. Tieto ei yllätä poliisia, mutta aihetta paniikkiin ei ole, vakuuttaa rikoskomisario Juha Pynttäri. Irti Huumeista ry toivoo, että vanhemmat heräisivät keskustelemaan lastensa kanssa huumeiden vaaroista.

Huumausaineiden käyttörikosten määrä on kasvanut Kanta-Hämeessä viime vuodesta. Tänä vuonna poliisin tietoon on maakunnassa tullut syyskuun loppuun mennessä jo 264 huumausaineen käyttörikosta. Osa selittyy sillä, että kannabiksen käyttöön liittyvät asenteet ovat muuttuneet sallivammiksi, sanoo Merja Kytöaho Irti Huumeista ry:n Kanta-Hämeen vapaaehtoistoiminnasta:

– On selvästi nähtävissä, että kun yleinen mielipide alkaa olla kannabismyönteistä, niin käyttö lisääntyy ja nuoret yhä enemmän lähtevät kokeilemaan kannabista. Eniten huolestuttaa, että nuoret eivät ymmärrä, mitä ovat tekemässä. Heillä on se käsitys, että voi kokeilla silloin tällöin polttaa kannabista ja siitä ei seuraa mitään.

– Puhutaan, että se ei ole niin vaarallista eikä siitä ole haittaa, ja verrataan alkoholiin, että alkoholi on vaarallisempaa kuin kannabis. Kuitenkin tilastot ja tutkimukset kertovat, että kannabis on todella vaarallista juuri nimenomaan nuorten käytössä, nimenomaan myöhempiä vuosi ajatellen.

Irti Huumeista ry:n Kanta-Hämeen vapaaehtoiset järjestivät Elomessuilla kyselyn, jonka mukaan yli puolet vastanneista tiesi tai tunsi jonkun huumeiden käyttäjän.

– Siellä tuli ilmi, että Hämeenlinnassa on jopa 10-vuotiaille tarjottu koulun pihalla huumeita. Että kyllä niitä liikkuu koulumaailmassa, jo alakoulussa, yläkoulussa ja toisen asteen oppilaitoksissa.

Osa vastanneista ei kuitenkaan osannut edes mainita yhtään huumetta nimeltä. Kaikki vanhemmat eivät olekaan ihan kartalla, pohtii Kytöaho.

– Vertaisryhmässä on tullut esille, että kun huomataan, että perheessä on käyttäjä, niin hän on jo käyttänyt kannabista useamman vuoden. Vanhempien pitäisi itse etsiä tietoa kannabiksesta ja sen vaaroista ja keskustella niistä lasten kanssa. Vanhempien pitäisi olla nyt hereillä! Voiko perheessä olla jo henkilö, joka ehkä kokeilee ja käyttää? kysyy Kytöaho.

Valvonnan kasvu lisää kiinnijäämistä

Rikoskomisario Juha Pynttäri Hämeen poliisista kertoo, että kannabistilanne Kanta-Hämeessä ei merkittävästi poikkea muista Etelä-Suomen läänin alueen kaupungeista.

– Käyttäjämääriin on aika vaikea ottaa kantaa. Poliisillehan tulee tietoon ne, mistä tulee rikostutkinta, mutta sellaisia käyttäjiä on runsaasti, jotka eivät ole poliisin kanssa tekemisissä. Esimerkiksi elämäntapa-kannabiksenkasvattajat, joilla ei ole muuta rikollista toimintaa, se on piilorikollisuutta tyypillisimmillään.

Osa huumausaineisiin liittyvien rikosten kasvusta selittyy poliisin lisääntyneellä valvonnalla. Hämeen poliisilaitoksen syys-lokakuun vaihteessa järjestämässä tehovalvonnassa tarkastuksissa löydettiin useita kannabiskasvattamoja, joista kaksi löytyi Forssasta ja yksi Riihimäeltä. Kanta-Hämeessä poliisille on tullut tietoon kuluvan vuoden aikana 43 tapausta, joissa yhtenä rikosnimikkeenä on ollut kannabiksen kasvattaminen.

– Kannabiksen kasvattamisen määrä on ollut aika stabiili viime vuosina. Tänä vuonna määrä tosin tulee menemään jonkin verran yli viimevuotisen, mutta ei voi boomista puhua. Kaikessa huumausainerikollisuudessa ilmitulleiden määrään vaikuttaa se, miten paljon poliisi pyrkii niitä paljastamaan, muistuttaa Pynttäri.

Huumeongelmaiset, elämäntapakasvattajat ja viihdekäyttäjät

Kannabiksen tyypillistä käyttäjää on vaikea kuvailla, mutta rikoskomisario Juha Pynttäri kertoo kolme ryhmää, joita poliisi kohtaa.

– Eniten poliisin kanssa ovat tekemisissä ne, joilla on ongelmia useiden aineiden kanssa. On jo riippuvuus ja vahva suhde huumeisiin pitkällä aikavälillä ja elämänhallinta on karannut ja tulee muuta liitännäisrikollisuutta, tämä työllistää eniten.

– Sitten tulee ilmi kannabiksen kasvatustapauksia, joissa henkilöllä ei ole muuta rikollista taustaa. Sitten kaupungin yöelämässä on viihdekäyttöä henkilöillä, jotka eivät koe olevansa riippuvaisia. On työssäkäyviä, opiskelijoita, satunnaiskäyttäjiä. Nämä ovat tyypillisimpiä.

Poliisi rauhoittelee – ei syytä paniikkiin

Pynttäri ei ole yllättynyt tiedosta, että kannabista tarjotaan jo kymmenvuotiaille.

– Mitä paremmin pystytään nuoriso pitämään huumausaineista irti, niin kyllähän se ehkäisee tulevaisuudessa paljon ongelmia. Näkisin, että ei toki hyvä ole, jos tilanne on näin, mutta en nyt hirveän yllättynytkään tästä tiedosta ole. Vanhemmilla on kasvattajan rooli ja vastuu porukoista, missä nuoret liikkuu ja mitä niissä tehdään.

Pynttärin mukaan kannabiksen käyttö ei ole kuitenkaan merkittävästi nousussa.

– Kokonaisuutta ajatellen en näe syytä paniikkiin kannabistilanteen johdosta. Yleinen keskustelu on hyvä asia, tullaan kodeissa tietoisiksi asioista, mihin nuoret saattavat törmätä yössä liikkuessaan. Tilanne ei voi olla hallinnassa yksin poliisilla, vaan siihen vaikuttaa yleinen ilmapiiri, miten kannabiksen käytöstä puhutaan, ja muut ennaltaestävät toimet, joita tekevät myös muut kuin poliisi, esimerkiksi kouluissa.

Pynttärin oma kanta kannabiksen laillistamiseen on selkeä:

– Ei tarvita enää lisää laillisia päihteitä. Tämänhetkisen tiedon valossa ei tiedetä seurauksista tarpeeksi, että kannattaisi laillistaa.